Südschweiz

Da Flurin Spescha

Tgi che fa trametter suenter la Quotidiana en regiuns pli suleglivas po profitar d'in servetsch irreproschabel. Bain arriva la quotidiana rumantscha, damai ch'ella sto far in viadiun sur Turitg, cun in di retard, ma ella arriva – perfin la sonda.
Il Tessin è mirveglius. Il sulegl dat diagonal viaden e stgauda il chaud. Masets e merlotschas chantinan sin la roma, e las giazlas fan pica pica ch'i tuna sco il tipetap d'ina maschina da scriver mecanica siador dal bostgagl.
Tgi che vul po far dus pass ed arriva en in gennà tar la riva dal lajet davos il campadi. Il kilo merluz custa 16.80. La litgiva è in pau pli chara. Pauc emporta. I basta lantschar la pertga – e tuts che mordan. Il di che la LQ da la gievgia è arrivada ha in tratg ora da quai da diesch litgivas en mes'ura. El las ha tratgas a riva, deliberadas dal crutsch e deponidas en in satg da plastic. Là han las litgivas dà da las chommas, l'emprim ferm, suenter main ferm, e per finir mo pli ina, duas pitschnas zaccudidas.
La Südschweiz è mirvegliusa ch'igl è da sa smirvegliar. Tgi che na sa betg talian, sa franc tudestg, uschia ch'ins vegn atras dapertut. La vendidra da la stizun, il medi, gea perfin il spazzachamin èn tüütschsvitzers, uschia ch'ins po discurrer da tut ed en detagl. Franc vegn la futura Südostschweiz a chattar en nossa stiva sulegliva in pulit dumber d'abunentas ed abunents. Forsa ch'i sa pajass perfin da laschar davent il "ost" – e da procurar che la gasetta arrivia gia la damaun marvegl cun in bus da la Gasser tras il Son Bernardin. 
Ma anc nun èsi uschè lunsch. Da La Quotidiana intervegn'ins la gievgia ch'i haja ars avant dus dis sin il Monte Tamaro e sper Banco en in guaud da dascharina. Ma ins intervegn er quella u tschella novitad culturala: Ch'il frar d'in renumà scriptur svizzer, ch'aveva fatg suicidi avant passa 3 onns e mez, saja anc en vita, legia ins per exempel, e quai sco pader benedictin OSB. Malgrà che Niklaus, il scriptur, saja vegnì "battegiads ed educads cristianaivlamain", saja el daventà in "tschic admiratur dil nihilist Jean-Paul Sartre". Il contribuent da quest artitgel discurra mussond sin "l'ovra da desperaziun" da Meienberg, d'in "fiasco d'in dils noss". Tranter las lingias fa el da savair ch'ins saja pli dastrusch da la vita cun Cristus e pli dastrusch da la mort cun Marx.
E giu el Tessin dat il sulegl viaden senza macla, ed il tschiel è datiers datiers, ed ins dauda la giazla en il bostgagl a faschond picapica e scrivend mordio....